b'\n_START_ARTICLE_\nU\xc5\xbe sauj\xc4\x85 doleri\xc5\xb3\n_START_SECTION_\nFilmo k\xc5\xabrimas\n_START_PARAGRAPH_\nSukurti film\xc4\x85 \xe2\x80\x9eU\xc5\xbe sauj\xc4\x85 doleri\xc5\xb3\xe2\x80\x9c S. Leone paskatino 1961 m. japon\xc5\xb3 re\xc5\xbeisieriaus Akira Kurosava juosta \xe2\x80\x9eYojimbo\xe2\x80\x9c, kuri Italijoje buvo demonstruota 1963 m. \xe2\x80\x93 apie tai savo atsiminimuose kalba re\xc5\xbeisieriai Sergio Corbucci, Enzo Barboni ir Stelvio Massi. B\xc5\xabtent pamat\xc4\x99s \xc5\xa1\xc4\xaf film\xc4\x85 Leone \xc4\x97m\xc4\x97 ie\xc5\xa1koti sprendim\xc5\xb3 kaip istorij\xc4\x85 perkelti \xc4\xaf Laukini\xc5\xb3 Vakar\xc5\xb3 pasaul\xc4\xaf. _NEWLINE_Iki tol tik keletas vestern\xc5\xb3 buvo sukurti ne JAV, tod\xc4\x97l ir \xc5\xa1iame filme, siekiant sudominti Amerikos \xc5\xbei\xc5\xabrovus, daugelis jo k\xc5\xabr\xc4\x97j\xc5\xb3 pasirinko angli\xc5\xa1kai skamban\xc4\x8dius pseudominus: Bob Robertson (S. Leone), Johnny Wels (G. M. Volonte) ir Dan Savio {E. Morricone). Filmavimo darbai buvo vykdomi Ispanijoje. _NEWLINE_Jau pasirod\xc5\xbeius filmui, re\xc5\xbeisierius ilgai ignoravo teismo sprendim\xc4\x85, kuriuo tur\xc4\x97jo dalintis juostos autoryst\xc4\x99 su A. Kurosawa. Vis d\xc4\x97lto galiausiai jis sutiko sumok\xc4\x97ti numatytus 15 proc. nuo biliet\xc5\xb3 pajam\xc5\xb3 ir dar papildomai 100 t\xc5\xabkst. doleri\xc5\xb3._NEWLINE_Fernando di Leo, v\xc4\x97liau tap\xc4\x99s s\xc4\x97kmingu re\xc5\xbeisieriumi, buvo pirmojo scenarijaus autorius kartu su Duccio Tessari, ta\xc4\x8diau Leonei jis nepatiko ir \xc5\xa1is buvo visi\xc5\xa1kai perdarytas. Oficialiai filmo scenaristais yra \xc4\xafvardinti D. Tessari ir Luciano Vincenzoni.\n_START_SECTION_\nLeidyba\n_START_PARAGRAPH_\nFilmo platinimas vyko sunkiai, nes did\xc5\xbeiosios kompanijos \xc4\xaftariai \xc5\xbei\xc5\xabr\xc4\x97jo \xc4\xaf ne\xc5\xbeinom\xc4\x85 re\xc5\xbeisieri\xc5\xb3 bei \xc4\xaf tai, kad vesternas buvo sukurtas Europoje. Galiausiai kino teatruose jis pasirod\xc4\x97 rugs\xc4\x97j\xc4\xaf, kuris yra laikomas blogiausiu met\xc5\xb3 laiku demonstruoti filmus. Ital\xc5\xb3 kritikai pri\xc4\x97m\xc4\x97 j\xc4\xaf labai skepti\xc5\xa1kai, ta\xc4\x8diau \xc5\xbei\xc5\xabrovai jame lank\xc4\x97si gana gausiai ir galiausiai vien Italijoje juosta surinko 4 mln. JAV doleri\xc5\xb3. _NEWLINE_Kol vyko teisminiai gin\xc4\x8dai su Kurosawa, filmo platinimas JAV buvo atid\xc4\x97tas ir \xc5\xa1ios \xc5\xa1alies ekranuose jis pasirod\xc4\x97 tik 1967 m. ir per metus u\xc5\xbedirbo 4,5 mln. doleri\xc5\xb3. 1975 m. jis pirm\xc4\x85 kart\xc4\x85 buvo parodytas televizijoje. _NEWLINE_Film\xc5\xb3 suk\xc5\xabrimas kainavo 200 t\xc5\xabkst. JAV doleri\xc5\xb3, o pajamos siek\xc4\x97 14,5 mln. Clint Eastwood u\xc5\xbe vaidmen\xc4\xaf gavo 15 t\xc5\xabkst. doleri\xc5\xb3.\n_START_SECTION_\nSiu\xc5\xbeetas\n_START_PARAGRAPH_\n\xc4\xae Meksikos pasienio miestel\xc4\xaf atvyksta valkataujantis \xc5\xa1aulys (C. Eastwood). Su\xc5\xbeinoj\xc4\x99s, kad \xc4\x8dia viskam vadovauja dvi \xc5\xa1eimos \xe2\x80\x93 meksikie\xc4\x8diai broliai Rocho ir Baksteri\xc5\xb3 \xc5\xa1eima \xe2\x80\x93 jis nusprend\xc5\xbeia pasinaudoti situacija. I\xc5\xa1provokav\xc4\x99s kelis Baksteri\xc5\xb3 smogikus jis parsisamdo Rocho, kur susipa\xc5\xbe\xc4\xafsta su broliais, i\xc5\xa1 kuri\xc5\xb3 pavojingiausias yra Ramonas. Pastarasis \xc4\xafkaite laiko mergin\xc4\x85 Marisol, kuri\xc4\x85 atskyr\xc4\x97 nuo vyro ir s\xc5\xabnaus. _NEWLINE_Kai Ramonas su vyrais apipl\xc4\x97\xc5\xa1ia kariuomen\xc4\x97s konvoj\xc5\xb3, gabenus\xc4\xaf auks\xc4\x85, \xc5\xa1aulys paslap\xc4\x8dia susitinka su Baksteriais, stengdamasis dar labiau sukir\xc5\xa1inti \xc5\xa1eimas. Kai \xc5\xa1ios stoja \xc4\xaf atvir\xc4\x85 kov\xc4\x85, \xc5\xa1aulys padeda pab\xc4\x97gti Marisol su \xc5\xa1eima. Roccho susidoroja su Baksteriais, ta\xc4\x8diau i\xc5\xa1siai\xc5\xa1kina, kad buvo mulkinami ir su\xc4\x8diumpa \xc5\xa1aul\xc4\xaf. Po kankinim\xc5\xb3 jam pavyksta pab\xc4\x97gti ir pasisl\xc4\x97pti apleistoje kasykloje, kurioje, padedamas dviej\xc5\xb3 miestelyje rast\xc5\xb3 draug\xc5\xb3 \xe2\x80\x93 sal\xc5\xabno \xc5\xa1eimininko ir karstus gaminan\xc4\x8dio senio \xe2\x80\x93 pama\xc5\xbeu i\xc5\xa1gyja ir gali mesti atvir\xc4\x85 i\xc5\xa1\xc5\xa1\xc5\xabk\xc4\xaf broliams Roccho.'